text: Otte personer fremstilles i grundlovsforhør efter større narkoaktion
  12 april 2018 kl. 05.51
  Otte personer fremstilles torsdag i grundlovsforhør sigtet for narkohandel. De otte personer blev anholdt onsdag efter en større politiaktion i Kolding og Aarhus.
  Særlig Efterforskning Vest og Østjyllands Politi fremstiller torsdag fra kl. 8.15 otte personer i grundlovsforhør i Retten i Aarhus.
  Alle er sigtet for narkohandel i forbindelse med en større narkoaktion i går, hvor i alt 11 personer blev anholdt.
  De personer, som ikke fremstilles, er fortsat sigtet i sagen. 
  Da anklagemyndigheden anmoder om lukkede døre i dagens grundlovsforhør, ønsker politiet ikke at oplyse yderligere. 
  Onsdag fortalte Østjyllands Politi, at der var gennemført en større aktion mod omfattende handel med hash. Aktionen var rettet mod bandemiljøet i Aarhus.
  - I forbindelse med indsatsen beslaglagde politiet to millioner danske kroner i kontanter og 15.000 euro samt en enkelt personbil. 
  - Der blev desuden fundet 14 kilo hash. Under efterforskningen af narkoorganisationen har SEV (Særlig Efterforskning Vest. red.) samarbejdet med politiet i henholdsvis Holland, Sverige og Guardia Civil i Spanien, skrev politiet onsdag.
  Anholdelserne onsdag er en fortsættelse af en længerevarende efterforskning og del af et større sagskompleks.
  - Med dagens aktion har vi taget endnu et skridt mod at optrevle en stor international narkoorganisation, som har indført store mængder narkotika til Danmark.
  - Vi fortsætter vores indsats, og jeg kan ikke afvise, at der kommer yderligere anholdelser i sagen, skrev politiinspektør Brian Olsen onsdag.
  
  